Esbjerg: Hvor tragisk et narkomisbrug kan ende, blev oprullet i en domsmandsret i Esbjerg tirsdag. Den dømte - en 30-årig esbjergenser - sidder lam, hjerneskadet og uden sprog på en institution for handicappede. Alt sammen som følge af et selvmordsforsøg, da han blev varetægstsfængslet med sadistiske mishandlinger og voldtægt i narkorus på samvittigheden.

Den 30-årige esbjergenser blev dømt for vold, grov vold, voldtægt og seksuel udnyttelse af sin nu 24-årige kæreste, mens hun var bevidstløs af stoffer. Både volden og voldtægten filmede han med sin telefon, og det fældede ham tilbage i efteråret 2015.

Det var efter en tilsyneladende mindre voldsepisode, hvor tilkaldt politi fandt hans kæreste narkopåvirket i en blodpøl i hans hærgede hjem, at han blev anholdt. På skadesstuen viste hans kæreste sig ikke bare at have en blodig flænge, men skader på fire indre organer og var tæt på at være i livsfare. Den dengang 26-årige blev dagen efter varetægtsfænglet, sigtet for grov vold og sat i arresten.

Den følgende nat forsøgte han at hænge sig i cellen, men selvmordsforsøget blev opdaget efter 8-10 minutter, og han blev genoplivet, men med omfattende hjerneskader.

I retten fremgik det ifølge hans forsvarer, Allan Sørensen, af en video, at esbjergenseren i dag, fire år senere, sidder plaget og syg, dybt afhængig af hjælp døgnet rundt og ude af stand til at deltage i retsmødet eller forstå, at han nu er dømt for voldtægt og grov vold, der var tæt på livsfarlig vold, samt trusler mod vidner og besiddelse af narko.

På grund af hans tilstand fik han tirsdag ingen straf, men en dom, hvor han skal i ambulant behandling med tilsyn. Behandlingsdommen er uden længstetid.